作者:陳人傑
標題:沁園春
內容:把酒西湖，花月三年，不見家山。想荊州座上，消磨歲月，唐風集裡，收卷波瀾。鶴邑朝帆，鱸鄉夕棹，來往菰蒲何處間。應思我，似騎驢杜甫，長在長安。相逢依舊開顏。聽玉屑霏霏當暑寒。笑髯生如許，尚誇年少，心忙未了，浪說身閒。塵夢無憑，菟裘堪老，付子聲名吾欲還。斜陽外，把平生心事，同倚闌干。